Els programes de mobilitat permeten a l’estudiantat de la UdG realitzar **part dels seus estudis** en una altra institució d’ensenyament superior nacional o estrangera, així com fer pràctiques i treballs experimentals en institucions o empreses fora de l’estat espanyol.

L’estudiant interessat en mobilitat pot accedir a la plataforma de mobilitat MOBOUT i consultar els detalls del procés de sol·licitud, la documentació necessària i les opcions disponibles a la pàgina web de la UdG Internacional: <https://www.udg.edu/ca/internacional/Vols-marxar/Estudiants>

Si teniu dubtes de caire administratiu (procediment de sol·licitud, terminis, documentació, etc...) si us plau dirigiu-vos a la responsable de mobilitat de la secretaria acadèmica de la Facultat de Ciències, Roser Collell ([mobilitat.fc@udg.edu](mailto:mobilitat.fc@udg.edu)). Pels dubtes acadèmics podeu adreçar-vos a la vicedegana de Relacions amb l’Exterior de la FC [vdexteriors.fc@udg.edu](mailto:vdexteriors.fc@udg.edu).

**Tipus de Mobilitat**

**ERASMUS +** (Europa). En principi tots els estudiants gaudeixen de beca.

**SICUE** (Espanya). No tenen beca associada.

**PROMETEU** (la resta del Món). Poden tenir beca associada, cal consultar la convocatòria de l’any en curs.

**Totes les mobilitats internacionals poden tenir un ajut complementari MOBINT-MIF gestionat per la Generalitat de Catalunya.**

**Existeixen tres programes Erasmus +**

1. ***Erasmus + for Studies:***

* Només a universitats. Assignatures a universitat de destí que després es convaliden per les del grau UdG que està cursant l’estudiant.
* Cal conveni bilateral previ entre les universitats. Priorització de les sol·licituds en base a l’expedient acadèmic de l’estudiant.
* TFG = Experimental Project a la Universitat de destí. Avaluació a la universitat de destí (sense nota de PAT ni defensa si allà no es demana).
* Crèdits mínims convalidables ( 15 cr. 1 semestre/30 cr. un curs).
* Sol·licitud (gener-febrer aprox.). S’informa als estudiants per correu electrònic i també se’ls fa dues reunions presencials a l’Aula Magna (desembre i gener).
* Es demana un any per l’altre, PER FER ESTADES EL CURS ACADÈMIC SEGÜENT.

1. ***Erasmus + for Traineeship*** (TFG, TFM, PE)

* Universitat, empresa o centre d’investigació. Treball experimental.
* No necessita conveni previ (l’estudiant busca destí que l’interessi, hi contacta i l’han d’acceptar).
* Avaluació del TFG/TFM o PE a la UdG.
* Estada de 2 a 12 mesos.
* Sol·licituds normalment de maig a febrer. Les estades poden iniciar-se a partir de 15-30 dies després.

3. ***Erasmus Blended Intensive Program***(BIP)

- Cursos o workshops de curta durada, amb component virtual i component presencial (1 setmana).

- Necessita conveni previ entre almenys 3 universitats europees.

- No hi ha oferta regular programada. Quan s’organitza un BIP s’envia un correu informatiu a tots els estudiants que compleixen els requisits per a participar-hi (variables en funció de cada BIP). Podeu veure’n exemples [en aquest enllaç](https://www.udg.edu/ca/fc/estudiants/mobilitat/estudiar-fora).

En el cas de **Erasmus + for Studies** (Europa), **Sicue** (Espanya) i **Prometeu** (resta del món) l’estudiant pot veure les places disponibles per país de destí o bé pels estudis que està cursant a <https://www.udg.edu/ca/internacional/Vols-marxar/Estudiants> . Ha de buscar les institucions de destí que l’interessen, consultar el *Fact Sheet* associat a cada opció de destí o bé entrar a la web del centre o contactar amb el seu responsable de relacions amb l’exterior per tal d’informar-se de les assignatures que podrà cursar al lloc de destí i després convalidar per les assignatures del seu Grau a la UdG.

A partir de la informació que segueix en aquest document (*Guia per a l’elaboració de l’Acord d’estudis*) ha de fer una proposta d’acord d’estudis a la coordinadora del Grau que està cursant, la qual l’analitzarà i la validarà.

En el cas d’**Erasmus for Traineeship** les ofertes per fer el TFG/TFM/PE no depenen de la UdG, sinó que l’estudiant ha de contactar directament amb la institució on vol anar i demanar per fer-hi un treball experimental o unes pràctiques en empresa sota el paraigües d’una *Traineeship*. Tant a la plataforma de Pràctiques en Empresa <https://apps.udg.edu/prem/> com a la informació de [PE de la Facultat](https://www.udg.edu/ca/fc/informacio-academica/practiques-en-empresa/estudiants-de-grau) o la borsa d’ofertes per a mobilitat de la web de la UdG surten ofertes internacionals, però són poques.

Normalment l’estudiant busca on l’interessa fer la mobilitat i contacta directament amb el cap del grup de recerca en qüestió o la persona de contacte de l’empresa o del centre d’investigació, explicant el seu interès per a fer-hi una estada i demanant la seva acceptació (aconsellem que a la carta de motivació s’expliqui que l’estada quedaria coberta per un Erasmus Traineeship que la universitat d’origen facilitaria). L’estudiant ha d’incloure la carta d’acceptació de la institució de destí o bé el *Learning Agreement for Traineeship* (model disponible al MOBOUT) a la sol·licitud.

**Circuït de l’estudiantat**

(*Erasmus for Studies,* per exemple)

1. Quan s’obre la convocatòria de mobilitat per marxar el curs següent (normalment entre desembre-febrer) reben un correu de la secretaria acadèmica ([mobilitat.fc@udg.edu](mailto:mobilitat.fc@udg.edu)).

2. Reunions informatives per informar-los i respondre dubtes: al novembre-desembre presentada per la Oficina Internacional de la UdG i a finals de desembre o gener presentada per la vicedegana de Relacions amb l’Exterior explicant aspectes més específics de la Facultat.

3. L’estudiant analitza les places disponibles a la pàgina web de la UdG Internacional <https://www.udg.edu/ca/internacional/Vols-marxar/Estudiants> i, una vegada oberta la convocatòria, demana prioritzades les places que l’interessen a través de la plataforma de mobilitat del MOBOUT.

4. Una vegada concedida la mobilitat per un destí concret, és l’estudiant qui busca tota la informació relativa a les assignatures que vol cursar i, seguint els criteris assenyalats en el següent apartat d’aquest document, elabora una proposta d’acord d’estudis que li proporcionen des de secretaria acadèmica, l’envia al coordinador/a de grau perquè la pugui validar.

5. Una vegada validada la proposta d’acord d’estudis per la coordinadora de grau, l’estudiant l’envia (signada per ell/ella) a [mobilitat.fc@udg.edu](mailto:mobilitat.fc@udg.edu) perquè ho signin també els responsables de mobilitat. S’introdueix la proposta a l’expedient de l’estudiant i (en el cas d’Erasmus i Sicue) l’estudiant rep des de secretaria el document oficial. Pel programa Prometeu només cal la proposta. En el cas de les dobles titulacions, cal enviar primer la proposta a la responsable de dobles titulacions per tal que ella ho revisi i posteriorment ho dirigeixi a les coordinadores de grau per a la seva validació.

6. Com a màxim 15 dies abans de marxar, l’estudiant ha de contractar l’assegurança de mobilitat de la UdG. <https://www.udg.edu/ca/viu/serveis-universitaris/assegurances#3>

7. Secretaria acadèmica informa a l’expedient de l’estudiant “estat de marxa” i l’estudiant ja estarà en condicions de marxar.

8. L’estudiant fa l’estada a la universitat de destí. Quan inicia la seva estada ha de confirmar l’arribada al MOBOUT, seguint les instruccions que l’hi envia l’Oficina Internacional de la UdG.

9. Quan acaba ha de penjar també al MOBOUT el certificat de finalització per tal de poder obtenir i matricular els crèdits de Reconeixement Acadèmic (1,5 cr. per mes sencer d’estada, màxim 6 cr.). I fer arribar el certificat de notes a la secretaria acadèmica per tal que les puguin entrar a l’expedient.

Aquí finalitza l’estada i el circuït de l’estudiant.

**Guia per a l’elaboració de l’acord d’estudis**

(*Erasmus for Studies,* per exemple)

L’estudiant ha de complimentar la proposta d’acord d’estudis que li proporciona la secretaria acadèmica de mobilitat de la Facultat en el mail que s’envia una vegada es publica l’assignació de places definitives.

L’estudiant ha d’elaborar aquest acord de manera proactiva seguint les directrius del present document. Això vol dir consultar els plans d’estudis de la Universitat de destí, buscar els descriptors de les assignatures que s’ofereixen per a estudiants internacionals i, si cal, contactar amb la secretaria acadèmica o la persona responsable de mobilitat internacional d’aquest centre. Una vegada elaborada la proposta, cal fer-la arribar a la coordinadora de grau. Si la coordinadora dona la proposta com a correcta, l’estudiant envia el document a [mobilitat.fc@udg.edu](mailto:mobilitat.fc@udg.edu) per tal que sigui validat pels responsables d’internacionalització del centre i des d’on l’entraran al vostre expedient i, en el cas dels Erasmus i Sicue, us faran arribar l’acord d’estudis definitiu per tal que el signeu.

En el cas dels Prometeu, la proposta d’acord d’estudis ja és suficient.

Directrius a seguir:

Les **assignatures obligatòries** s’han de convalidar per assignatures que tinguin els mateixos continguts i el mateix número de crèdits (o molt similar).

Les **assignatures optatives** s’han de convalidar per assignatures més o menys equivalents que sumin aproximadament el mateix número de crèdits. El contingut no és tant rellevant mentre estiguin dins de l’àmbit de coneixement.

No té importància si les assignatures a convalidar són en quadrimestres equivalents o inversos. Poden ser de diferents cursos, també: per exemple si es preveu marxar durant el 2n semestre de 3r curs, es pot convalidar per assignatures optatives de 3r i 4t.

Els **crèdits convalidables han de ser del mateix perfil** (teòric per teòric, pràctic per pràctic).

L’assignatura **“Projectes”** és difícil de convalidar. S’ha de buscar una assignatura amb continguts semblants. Si aquesta té menys crèdits, es pot complementar amb crèdits excedents que poguessin quedar de totes les assignatures fetes en destí. Alternativament, es pot sol·licitar al responsable de l’assignatura Projectes si permet fer-la a distància.

L’assignatura equivalent a un **TFG** dins del marc **ERASMUS FOR STUDIES/SICUE/PROMETEU** correspon a un Experimental Project o similar (cal que sigui una assignatura en part experimental, que aporti uns resultats que es puguin discutir). Aquest TFG NO es defensa a la FC, sinó que la nota obtinguda a la universitat de destí es traslladarà automàticament a l’expedient de l’estudiant. Recordeu que el programa permet fer treball experimental (que després pot servir pel TFG) a una altra universitat o institució dins del marc **ERASMUS + FOR TRAINEESHIP**, però que es presenta i avalua a la UdG.

En el cas de les **Dobles titulacions**: les obligatòries de 5è es poden convalidar per assignatures amb el mateix número i perfil de crèdits (teòriques) però el contingut no cal que sigui equivalent.

**Aspectes a tenir en compte:**

L’acord d’estudis presentat hauria de considerar-se definitiu, no obstant és modificable quan s’arriba a la universitat de destí (per incompatibilitat d’horaris, per exemple, o qualsevol altre problema sobrevingut a la universitat de destí).

Els crèdits que es poden fer i convalidar en general són mínim 15 i màxim 30 per quadrimestre o mínim 30 i màxim 60 per tot el curs. L’Erasmus és una mica més flexible, permetria convalidar 33 o 34 crèdits per quadrimestre.

Les universitats de fora d’Europa podrien no tenir una equivalència directa. Per exemple a Mèxic les UDA (unidades de aprendizaje) equivalen a 5 crèdits ECTS. Secretaria Acadèmica us informarà al respecte.

Tant els graus com les DT poden realitzar un màxim de 12 mesos en programes de mobilitat d’un mateix nivell.